b'\n_START_ARTICLE_\nOrtoklaz\n_START_SECTION_\nNastanek in podvrste\n_START_PARAGRAPH_\nOrtoklaz je sestavina ve\xc4\x8dine granitov in drugih felzi\xc4\x8dnih magmatskih kamnin. V pegmatitu pogosto tvori velike kristale in vtro\xc5\xa1nike._NEWLINE_\xc4\x8cisti kalijev kon\xc4\x8dni \xc4\x8dlen vrste ortoklazov tvori trdno raztopino z albitom, ki je \xc4\x8disti natrijev kon\xc4\x8dni \xc4\x8dlen vrste s kemijsko formulo NaAlSi\xe2\x82\x83O\xe2\x82\x88. Med po\xc4\x8dasnim ohlajanjem v Zemljini notranjosti so se najprej izkristalizirali listi\xc4\x8di z natrijem bogatega albita, s \xc4\x8demer se preostali del taline bogatil s kalijem. Tako nastala intimna zmes obeh glinencev se imenuje pertit._NEWLINE_Visokotemperaturni polimorf ortoklaza je sanidin, ki je pogosta sestavina hitro ohlajenih vulkanskih kamnin, kot so obsidian in felzi\xc4\x8dne piroklasti\xc4\x8dne kamnine. Njegova pomembna nahajali\xc5\xa1\xc4\x8da so v trahitih v Drachenfelsu (Nem\xc4\x8dija). Nizkotemperaturni polimorf ortoklaza je mikroklin. Tretji polimorf je adular, poimenovan po pogorju Adula v \xc5\xa0vici, ki se pojavlja v nizkotemperaturnih hidrotermalnih depozitih._NEWLINE_Najve\xc4\x8dji dokumentirani kristal ortoklaza, ki je meril pribli\xc5\xbeno 10 \xc3\x97 10 \xc3\x97 0,4 m in tehtal pribli\xc5\xbeno 100 ton, so na\xc5\xa1li na Uralu (Ruska federacija)._NEWLINE_V Sloveniji je v ve\xc4\x8djih kristalnih zrnih bele do rumene barve v pegmatitih severne Slovenije in granitnih porfirjih ju\xc5\xbeno od \xc4\x8crne na Koro\xc5\xa1kem.\n_START_SECTION_\nUporaba\n_START_PARAGRAPH_\nOrtoklaz je skupaj z drugimi glinenci pogosta surovina za proizvodnjo nekaterih vrst stekla, keramike, na primer porcelana, in mehanskih \xc4\x8distilnih sredstev._NEWLINE_Nekatere intimne zmesi ortoklaza in albita imajo privla\xc4\x8den bled sijaj. Imenujejo se lunin kamen in se uporabljajo za izdelavo nakita. Ve\xc4\x8dina luninih kamnov je prosojna in bele barve, pojavljajo pa se tudi sivi in breskovi toni. Njihov sijaj se v gemologiji imenuje adularescenca in je obi\xc4\x8dajno opisan kot "kremasto ali srebrnkasto bel z valovitim nadihom". Lunin kamen je dr\xc5\xbeavni kamen ameri\xc5\xa1ke dr\xc5\xbeave Floride._NEWLINE_Poldrag kamen z imenom mavri\xc4\x8dni lunin kamen je brezbarven razli\xc4\x8dek labradorita in se od pravega luninega kamna razlikuje po ve\xc4\x8dji prozornosti in igri barv. Njuna vrednost in trajnost sta pribli\xc5\xbeno enaki.'